## Odluka o provođenju mjera utvrđenih rezolucijama Vijeća sigurnosti Ujedinjenih naroda 733 (1992), 751 (1992), 1356 (2001), 1725 (2006), 1744 (2007), 1772 (2007), 1844 (2008), 1846 (2008), 1851 (2008) i 1897 (2009) u svezi sa sankcijama protiv Republike Somalije

### NN 89/2010 (19.7.2010.), Odluka o provođenju mjera utvrđenih rezolucijama Vijeća sigurnosti Ujedinjenih naroda 733 (1992), 751 (1992), 1356 (2001), 1725 (2006), 1744 (2007), 1772 (2007), 1844 (2008), 1846 (2008), 1851 (2008) i 1897 (2009) u svezi sa sankcijama protiv Republike Somalije

VLADA REPUBLIKE HRVATSKE

2514

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 1. srpnja 2010. godine donijela

ODLUKU

O PROVOĐENJU MJERA UTVRĐENIH REZOLUCIJAMA VIJEĆA SIGURNOSTI UJEDINJENIH NARODA 733 (1992), 751 (1992), 1356 (2001), 1725 (2006), 1744 (2007), 1772 (2007), 1844 (2008), 1846 (2008), 1851 (2008) I 1897 (2009) U SVEZI SA SANKCIJAMA PROTIV
REPUBLIKE SOMALIJE

I.

Ovom Odlukom provode se mjere utvrđene rezolucijama Vijeća sigurnosti Ujedinjenih naroda 733 (1992), 751 (1992), 1356 (2001), 1725 (2006), 1744 (2007), 1772 (2007), 1844 (2008), 1846 (2008), 1851 (2008) i 1897 (2009), a time se ujedno primjenjuje i Zajedničko stajalište Europske unije 2009/138/CFSP, kojem se Republika Hrvatska pridružila.

II.

Radi uspostave mira i stabilnosti u Somaliji uvodi se opći i potpuni embargo na svaki protok oružja i vojne opreme u Somaliju, suglasno stavku 5. Rezolucije 733 (1992), te se zabranjuje izravna ili neizravna opskrba, prodaja ili prijenos oružja i vojne opreme, izravna ili neizravna opskrba tehničkom pomoći ili obukom, financijskom ili drugom pomoći, uključujući ulaganje, burzovno mešetarenje ili druge financijske usluge povezane s vojnim aktivnostima ili s opskrbom, prodajom, prijenosom, proizvodnjom, održavanjem ili uporabom oružja i vojne opreme, pojedinaca ili subjekata koje je označio Odbor, osnovan sukladno stavku 11. Rezolucije 751 (1992) (u daljnjem tekstu: Odbor).

Mjere uvedene ovom točkom ne primjenjuju se na:

– opskrbu oružjem i vojnom opremom, tehničku obuku i pomoć namijenjenu isključivo za podršku ili za korištenje misiji Afričke unije u Somaliji (AMISOM), ili

– opskrbu i tehničku pomoć država namijenjenu isključivo pomaganju razvitka institucija sigurnosnog sektora, u skladu s političkim procesom navedenim u stavcima 1. – 5. Rezolucije 1772 (2007) i u odsutnosti negativne odluke Odbora u roku pet radnih dana od dana primanja obavijesti,

– opskrbu oružja i vojne opreme, te tehničku obuku i pomoć namijenjenu isključivo za podršku ili za korištenje snagama misije za zaštitu i obuku u Somaliji, koje su Međuvladina uprava za razvoj (IGAD) i države članice Afričke unije osnovale sukladno stavku 3. Rezolucije 1725 (2006),

– zaštitnu odjeću, uključujući zaštitne prsluke i vojne kacige, koje privremeno i isključivo za osobnu uporabu u Somaliju izvoze osoblje Ujedinjenih naroda, predstavnici medija, te humanitarni i razvojni djelatnici i pridruženo osoblje,

– na nabavu neubojite vojne opreme namijenjene isključivo humanitarnoj ili zaštitnoj uporabi, koju unaprijed odobri Odbor.

III.

Zabranjuje se ulazak ili prolazak preko teritorija Republike Hrvatske svim osobama koje je imenovao Odbor, pod uvjetom da ništa u ovoj točki ne obvezuje Republiku Hrvatsku da svojim državljanima odbije ulazak na svoj teritorij.

Mjere uvedene ovom točkom ne primjenjuju se:

– kad Odbor u konkretnom slučaju utvrdi da je takvo putovanje opravdano na temelju humanitarne potrebe, uključujući religiozne obveze ili

– kad Odbor u konkretnom slučaju utvrdi da bi iznimka pomogla ciljevima mira i nacionalnog pomirenja u Somaliji, te stabilnosti u regiji.

IV.

Republika Hrvatska zamrznut će svu imovinu, financijska sredstva i gospodarske resurse koji se nalaze na njenom teritoriju, a koje posjeduju ili nadziru, izravno ili neizravno, osobe koje Odbor odredi sukladno točki III. ove Odluke ili kojima raspolažu subjekti u vlasništvu ili pod nadzorom, izravnim ili neizravnim, tih osoba koje nastupaju u njihovo ime ili prema njihovim uputama, kako to utvrdi Odbor, te se nadalje obvezuje osigurati da državljani Republike Hrvatske ili bilo koje osobe na njenom teritoriju ne učine bilo kakvu imovinu, financijska sredstva ili gospodarske resurse dostupnima takvim osobama ili subjektima ili u njihovu korist.

V.

Navedene mjere iz točke IV. ove Odluke ne odnose se na imovinu, financijska sredstva i gospodarske resurse za koje je Republika Hrvatska utvrdila da su:

– nužne za pokrivanje osnovnih troškova, uključujući plaćanje hrane, najamnine ili hipoteke, lijekova i liječenja, poreza, premija osiguranja, te naknade za režije ili isključivo za plaćanje primjerenih stručnih honorara ili za povrat troškova nastalih vezano uz pružanje pravnih usluga, ili honorara ili troškova usluga za redovno držanje ili održavanje zamrznutih financijskih sredstava, financijske imovine i gospodarskih resursa, nakon što Republika Hrvatska dostavi Odboru obavijest o namjeri da, kad je to primjereno, odobri pristup financijskim sredstvima, drugoj financijskoj imovini i gospodarskim resursima, ako u roku od dva radna dana od takve obavijesti Odbor ne donese negativnu odluku,

– nužni za pokrivanje izvanrednih troškova, pod uvjetom da je Republika Hrvatska o takvoj odluci obavijestila Odbor i da je on odobrio takvu odluku,

– predmet sudske, administrativne, arbitražne presude ili prava na zapljenu jer u tom slučaju financijska sredstva, druga financijska imovina i gospodarski resursi mogu biti upotrijebljeni za zadovoljavanje prava na zapljenu ili primjenu presude, pod uvjetom da su pravo na zapljenu ili presuda doneseni prije dana usvajanja Rezolucije 1844 (2008), da nisu u korist osoba ili subjekata određenih od strane Odbora, te da je o tome Republika Hrvatska izvijestile Odbor.

Republika Hrvatska dopušta da se računima koji su predmet odredaba točke V. pridodaju:

(a) kamate ili druge zarade koje tim računima pripadaju i

(b) isplate koje dospijevaju temeljem ugovora, sporazuma ili obaveza koje su nastale prije datuma kada su ti računi postali predmetom odredbe točke V. ove Odluke, pod uvjetom da svaka takva kamata, druga zarada i uplate nastave biti predmetom tih odredaba, te da ostaju zamrznuti.

VI.

Mjere ograničenja iz točaka II., III. i IV. ove Odluke primjenjuju se na fizičke i pravne osobe za koje je Odbor označio:

– da su uključene u ili da pružaju potporu djelima koja ugrožavaju mir, sigurnost i stabilnost Somalije, uključujući djela koja ugrožavaju sporazum iz Djiboutija od 18. kolovoza 2008. ili politički proces ili da prijete silom TFI-u ili AMISOM-u,

– da su nastupale kršeći opći i potpuni embargo na oružje,

– da sprječavaju dostavu humanitarne pomoći u Somaliju ili pristup ili podjelu humanitarne pomoći u Somaliji.

VII.

Stalna koordinacijska skupina za praćenje provedbe međunarodnih mjera ograničavanja, te praćenje i koordinaciju primjene mjera ograničavanja (u daljnjem tekstu: Stalna koordinacijska skupina) zadužuje se za praćenje i koordinaciju provedbe, te izvještavanje o ovoj Odluci.

Tijela državne uprave nadležna za primjenu međunarodnih mjera ograničavanja dužna su dostaviti podatke Stalnoj koordinacijskoj skupini o poduzetim mjerama, kako bi ona o istom mogla izvješćivati Vladu Republike Hrvatske, te pripremati izvješća za Vijeće sigurnosti Ujedinjenih naroda.

VIII.

Izmjene i dopune lista mjera ograničavanja iz rezolucija 733 (1992), 751 (1992), 1356 (2001), 1725 (2006), 1744 (2007), 1772 (2007), 1844 (2008), 1846 (2008), 1851 (2008) i 1897 (2009), vodit će Ministarstvo vanjskih poslova i europskih integracija, te će u skladu sa Zakonom o međunarodnim mjerama ograničavanja izvještavati nadležna tijela.

IX.

Za provedbu mjera iz ove Odluke zadužuju se nadležna tijela.

X.

Ova Odluka stupa na snagu danom objave u »Narodnim novinama«.

Klasa: 004-01/10-04/04

Urbroj: 5030105-10-1

Zagreb, 1. srpnja 2010.

Predsjednica
Jadranka Kosor, dipl. iur., v. r.

Odluka, NN 89/2010-2514